OBH 9241/1996.
Az állampolgári jogok országgyűlési biztosának jelentése
Ügyintéző: Dr. Szalayné dr. Mártai Mária

Az eljárás megindulása

K. J.-né kunfehértói lakos azért fordult az állampolgári jogok országgyűlési biztosához segítségért, mert sérelmesnek tartja a Nyugdíjfolyósító Igazgatóság intézkedését a 625-46220-4 törzsszámú ügyében.

Érintett alkotmányos jog

Szociális biztonsághoz való jog /Alk. 70/E. (1) bek. (2) bek.
Eljárási sérelem

Alkalmazott jogszabályok

1994. évi LIII. törvény a bírósági végrehajtásról
1994. évi LIII. törvény 40. §, 41. §
                                       58. § végrehajtói letiltás
                                        67. § levonás a nyugdíjból

Megállapított tényállás

A panaszosnak tartozása volt Penoff Péter nevű hitelezője felé. A tartozás - Vecsernyés Ferenc Önálló Bírósági Végrehajtó 156/95. számú letiltási rendelvényére történt levonások után - 1996. augusztus hóban kiegyenlítést nyert. A Nyugdíjfolyósító Igazgatóság - a panaszos többszöri tiltakozása ellenére - 1996. november hó végéig tovább utalta a részleteket. 

Az Igazgatóság 1996. november 14-i keltezéssel válaszolt a panaszosnak, elismerte a többletutalás tényét és tájékoztatta arról, hogy 1996. december hótól már nem történik további levonás. Felszólították a hitelezőt és az önálló bírósági végrehajtót a többletutalás visszafizetésére, de arra vonatkozóan nem intézkedtek, hogy a panaszos visszakapja a tőle jogalap nélkül átutalt összeget. 

A Nyugdíjfolyósító Igazgatóság Igazgatójának tájékoztatása szerint a levonás megkezdését követően - a pénzintézetek "zsiro" rendszerre történő átállása során felmerült átmeneti problémák miatt - 1996. január 1-től a levonás összegét letétbe helyezték, mivel a jutalék címén történt utalásaik sorra visszaérkeztek.  A főkövetelés tekintetében is letéti kezelés vált szükségessé /1996. március hótól/ tekintettel arra, hogy a kedvezményezett jogi képviselője részére teljesített utalások "meghalt" jelzéssel visszaérkeztek. Ezek a problémák is közrejátszottak abban, hogy az ügyintéző a letétként kezelt és visszaérkezett összegek elszámolásakor helytelenül állapította meg a hátralékos összeget. Az Igazgató Asszony szerint egyedi esetről van szó, de az ügyintézőt ez a tény nem mentesíti a felelősségrevonás alól. A panaszos esetében a kiutalás késedelmesen történt, ezért a túllevont összegen felül késedelmi pótlék is elszámolásra került. 

A vizsgálat megállapításai

A vizsgálat eredményeként az állampolgári jogok országgyűlési biztosa megállapította, hogy a Nyugdíjfolyósító Igazgatóság az ügyintézés miatt okozott sérelmet saját hatáskörben korrigálta, a személyi felelősségre vonás megtörtént.

Az állampolgári jogok országgyűlési biztosa ajánlást nem tesz, de a vizsgálati jelentés egy példányát tájékoztatásul megküldi az Országos Nyugdíjbiztosítási Főigazgatóság Főigazgatójának.
Az állampolgári jogok országgyűlési biztosa a vizsgálatot lezártnak tekinti.

Budapest, 1997. szeptember 25.

Gönczöl Katalin